**Общинска избирателна комисия в община Тунджа, област Ямбол**

П Р О Т О К О Л

№ 33

На **3 ноември 2019 г.** се проведе заседание на Общинска избирателна комисия в община Тунджа, област Ямбол при следния

Д н е в е н р е д:

1. Проект за решение относно постъпил сигнал

Докладва: Симеон Симеонов

2.Входяща поща

Докладва: Живко Тодоров

3. Разни

ПРИСЪСТВАТ: Силвия Атанасова, Димитър Събев, Силвия Михалева, Симеон Симеонов, Елена Иванова, Живко Тодоров, Дилиян Царев,

Отсъстващи – Ирина Нейкова, Биляна Кавалджиева, Живка Колева, Нели Стоянова, Росица Гриванова и Магдалена Димитрова

Заседанието бе открито в 13:00 ч. и председателствано от Силвия Атанасова –председател на комисията.

ПРЕДСЕДАТЕЛ СИЛВИЯ АТАНАСОВА: Добър ден, колеги. В залата присъстват 7 членове на комисията, имаме кворум, откривам заседанието. За днешното заседание предлагам гласуването да бъде отчитано от колегата Симеон Симеонов, за протоколиране предлагам колегата Силвия Михалева. Предлагам Ви следния дневен ред: 1. Проект за решение ; 2. Входяща поща; 3. Разни

Други предложения или допълнения? Няма. Който е съгласен с направеното предложение, моля да гласува.

Гласували 7 членове на ОИК: „За“: Силвия Атанасова, Димитър Събев , Симеон Симеонов, Елена Иванова, Силвия Михалева, Дилиян Царев и Живко Тодоров; „Против“ – няма.

След като не бяха направени нови предложения, допълнения, възражения срещу така предложения дневен ред, преминаваме към разглеждането му.

ПРЕДСЕДАТЕЛ СИЛВИЯ АТАНАСОВА: Преминаваме към първа точка от дневния ред – Проект за решение относно постъпил сигнал. Докладчикът, Симеон Симеонов, заповядайте.

СИМЕОН СИМЕОНОВ: В Общинска избирателна комисия Тунджа е постъпил сигнал, изпратен по компетентност от ЦИК, подаден от Христо Иванов. Сигналът е заведен с вх. № 211/03.11.2019г. Иванов заявява, че Георги Динев – избран за кмет на с. Кабиле в момента е представител на Местна коалиция ГЕРБ /АТАКА, ЗС ,,Ал.Стамболийски“, СДС/ в с. Кабиле, присъства в помещението на избирателната секция в селото и агитира за кмет на община.

Общинска избирателна комисия в община Тунджа след като се запозна със сигнала намери същия за допустим, но неоснователен поради следните съображения:

По заявление с вх.№ 200/02.11.2019 г. от Атанас Христов Христов, в качеството на упълномощен представител на МК ГЕРБ (АТАКА, ЗС ,,Ал. Стамболийски“, СДС) е регистриран като упълномощен представител Георги Йорданов Динев с пълномощно № 489/02.11.2019г. Същият е публикуван в списъка на представителите на партии, коалиции и инициативни комитети в интернет страницата на ОИК.

Георги Йорданов Динев е бил кмет на кметство с. Кабиле, община Тунджа в мандат 2015-2019г. С Решение №894 от Протокол №57/25.09.2019 г. Общинският съвет при Община Тунджа на основание чл.42,ал.6 и ал.8 и чл.21,ал.1,т.5 от ЗМСМА е избрана за временно изпълняващ длъжността кмет на кметство Кабиле за времето от 25.10.2019 г. до полагане на клетва от новоизбран кмет Костадинка Динева Бончева. Това обстоятелство води до безспорния извод, че правомощията на Георги Динев като избран кмет на кметство с. Кабиле за мандат 2015-2019 г. са прекратени.

С решение №124-МИ от 28.10.2019 г. ОИК в община Тунджа обявява Георги Йорданов Динев за избран за кмет на кметство с.Кабиле. На основание чл.38, ал.4 от ЗМСМА пълномощията на кмета на кметството възникват от полагането на клетвата по чл. 32, ал. 1. Предвид това, към настоящия момент Динев няма качество „кмет“, поради неположена клетва. Поради изложеното, регистрирането му като упълномощен представител на партия не е в противоречие на законова норма.

Относно твърденията за извършвана агитация ОИК Тунджа извърши проверка в с. Кабиле. От проведените разговори с различни лица и в различно качество, а именно- застъпник и представител на КП „БСП ЗА БЪЛГАРИЯ“, както и членовете на СИК, не се установи водена предизборна агитация от страна на Георги Динев като представител на Местна коалиция ГЕРБ /АТАКА, ЗС ,,Ал.Стамболийски“, СДС/.

Мотивирана от гореизложеното и на основание чл.87, ал.1, т.1 и т.22 от Изборния кодекс, предлагам Общинска избирателна комисия в Община Тунджа да вземе следното решение:

НЕ УВАЖАВА сигнала на Христо Иванов, жител на с.Кабиле община Тунджа.

 В зала влиза Биляна Кавалджиева.

ПРЕДСЕДАТЕЛ СИЛВИЯ АТАНАСОВА: Някакви възражения, предложения и забележки по проекта за решението има ли?

След като няма такива моля, който е съгласен да гласува.

Гласували 7 членове на ОИК: „За“: Силвия Атанасова, Димитър Събев, Симеон Симеонов, Елена Иванова, Силвия Михалева, и Живко Тодоров; „Против“ – няма.

 **Решението е прието с № 152-МИ от 3.11.2019 г.**

 ПРЕДСЕДАТЕЛ СИЛВИЯ АТАНАСОВА: Преминаваме към втора точка от дневния ред – Входяща поща. Докладчикът Живко Тодоров, заповядайте.

 ЖИВКО ТОДОРОВ: Постъпила и справка от община Тунджа относно избирателната активност на територията на общината.

ПРЕДСЕДАТЕЛ СИЛВИЯ АТАНАСОВА: След като е изчерпан дневния ред закривам днешното заседание на комисията в 13.15 часа.

ПРЕДСЕДАТЕЛ:

Силвия Атанасова

СЕКРЕТАР:

Биляна Кавалджиева